BGRIM ขาย IPO 716.9 ล้านหุ้น ที่ 15-16.5 บ./หุ้น จอง 3-6 ก.ค.นี้
"บี.กริม เพาเวอร์" ผู้ดำเนินธุรกิจโดยการถือหุ้นในบริษัทอื่นที่ประกอบธุรกิจหลักด้านการผลิตและขายไฟฟ้า ไอน้ำ และธุรกิจที่เกี่ยวข้อง ทั้งใน-ตปท.โดยเคาะราคา IPO จำนวนไม่เกิน 716.9 ล้านหุ้น ที่ 15-16.5 บ./หุ้น จอง 3-6 ก.ค.,11-13 ก.ค.นี้ เข้า SET โดยมี บล.ภัทร, บล.กสิกรไทย และบล.บัวหลวง เป็นที่ปรึกษาทางการเงิน
30 พ.ค. 2561

บริษัท บี.กริม เพาเวอร์ จำกัด (มหาชน) หรือ BGRIM แจ้งเพิ่มเติมข้อมูลในแบบแสดงรายการข้อมูล (ไฟลิ่ง) ที่ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดช่วงราคาเสนอขายหุ้นให้กับประชาชนทั่วไปครั้งแรก (IPO) จำนวนไม่เกิน 716.9 ล้านหุ้น ราคาหุ้นละ 15.0-16.50 บาท คิดเป็นมูลค่าการเสนอขายราว 10,753.50-11,828.85 ล้านบาท และเข้า SET โดยมี บล.ภัทร, บล.กสิกรไทย และบล.บัวหลวง เป็นที่ปรึกษาทางการเงิน
ทั้งนี้ บริษัทจะเสนอขายหุ้น IPO สำหรับบุคคลทั่วไป กรรมการ และผู้บริหารของบริษัท และผู้มีอุปการคุณ ในวันที่ 3-6 ก.ค.60 และเสนอขายสำหรับนักลงทุนสถาบัน รวมถึงผู้ลงทุนในต่างประเทศ และนักลงทุนสถาบันที่เป็น Cornerstone Investors ผ่านผู้ซื้อหุ้นเบื้องต้นในต่างประเทศ (Initial Purchasers) วันที่ 11-13 ก.ค.60 โดยมี บล.ภัทร, บล.กสิกรไทย และบล.บัวหลวง เป็นที่ปรึกษาทางการเงิน
สำหรับหุ้น IPO จำนวนไม่เกิน 716.9 ล้านหุ้น จะแบ่งเป็นการเสนอขายหุ้นเพิ่มทุน ไม่เกิน 651.8 ล้านหุ้น และหุ้นจัดสรรหุ้นส่วนเกินไม่เกิน 65.1 ล้านหุ้น โดยจะเสนอขายหุ้นให้กับผู้ลงทุนในประเทศ 55.1%, ผู้ลงทุนต่างประเทศ 44.5% และ กรรมการและผู้บริหารของบริษัท 0.4%